52. schôdza NR SR - 15.deň - A. dopoludnia
Dátum: 2026-06-16
Poslanec: Marcinková, Vladimíra (SaS)
Druh vystúpenia: Vystúpenie v rozprave

Za slovo, pán predsedajúci. Ja sa priznám, že táto zmiešaná rozprava naozaj vecí spolu nesúvisiacich. Rovnako ako aj pozmeňujúci návrh, ktorý má riešiť referendum k veci s tým nesúvisiacej. Potom, čo sa nám tu pán predseda parlamentu dušoval s pánom prezidentom na tlačovej konferencii, ako nebudú skrátené legislatívne konania a boli. Ako nebudú nesúvisiace pozmeňujúce návrhy a znova vidíme, že sú. A pritom k takým vážnym veciam, ako je referendum. Ja by som rada povedala v tejto diskusii, že tiež som kritikom toho stavu referenda, aký aktuálne máme. Myslím si, že to je v našich podmienkach naozaj nefunkčný inštitút, pretože tá potrebná účasť, aby bolo referendum platné na Slovensku, očividne nefunguje, pretože jediné referendum, ktoré sme mali platné, bolo o vstupe do Európskej únie. Vyžadovalo si obrovské politické úsilie naprieč politickým spektrom, aby úspešné bolo a v skutočnosti bolo úspešné aj vďaka tým, ktorí sa ho zúčastnili a hlasovali proti tomu, aby sme vstúpili do Európskej únie. Čiže vlastne to referendum bolo toho času úspešné aj vďaka tým, ktorí boli proti tomu subjektu. A bolo to aj tak tesné. Čiže vo všetkých ostatných prípadoch sa ukázalo, že to referendum vlastne nebolo takým nástrojom toho dopytovania sa mienky verejnosti, mienky občanov, aby to malo nejaký reálny zásah na rozhodovanie vo spravovaní vecí verejných. Takže očividne si zaslúži podrobnú úvahu. Veď tu máme takých odborníkov, ktorí sa celú svoju akademickú kariéru nevenujú ničomu inému, len návrhom, ako by sme mali skvalitniť tú našu legislatívu, aby to referendum na Slovensku bolo lepšie a bolo naozaj kvalitným inštitútom. Veď čoskoro alebo už myslím, že pán docent Bujňák sa vyjadruje k referendu aj na verejnosti. Máme tu pána profesora Gibu a ďalších ústavných právnikov, ktorí naozaj hovoria o tom referende dookola a ponúkajú návody tak ľuďom tu v parlamente, ako aj vlastne iným profesionálom, ako by sme to referendum mali nastaviť, ale nie. My sa znova tvárime, že tu nie sú ľudia múdrejší od nás, takí, ktorí by boli hlbšie v problematike, a vy si prídete s pozmeňujúcim návrhom, z ktorého si robíte nič iné, len kampaň a znova proste sa snažíte ten inštitút referenda len politizovať, len ho nejakým spôsobom vulgarizovať na vašu volebnú kampaň, pretože nemôžete mať reálny záujem toto myslieť vážne, že tu prinesiete v rámci druhého čítania pozmeňujúcim návrhom vlastne zmenu ústavy, ktorá sa týka tak ako keby tak kľúčového inštitútu, akým je referendum, a ešte tým vydierať opozíciu a tváriť sa, že toto je jediná cesta, ako v budúcnosti zbaviť volených funkcionárov moci v prípade, že ju budú zneužívať. Nuž, my už teraz zažívame taký stav, že tu máme volených funkcionárov, ktorí zneužívajú moc. Veď my to tu vidíme v parlamente v priamom prenose. Veď tu máme obžalovaných funkcionárov, ktorí využívajú tento parlament, aj toto plénum, aj to, že majú normotvornú právomoc, na to, aby si uľahčovali právnu situáciu, aby si vytvárali výhody v rámci toho procesu. Čiže my už teraz vidíme, že tu máme ľudí, ktorí zneužívajú moc, ktorí by mali byť zbavení tej moci. A nie, nemáme na to inštitút. A nemyslím si, že to je referendum, ktoré by ich malo zbaviť moci. Myslím si, že keby tie strany politické fungovali naozaj demokraticky a neviedol by ich len jeden muž, ale mali by vo vnútri nejakú reálnu politickú súťaž, tak vyštvú spomedzi seba ľudí, ktorí zneužívajú moc. Ale vidíme, že toto nie je realita týchto eseročiek, ktoré sa nazývajú politickými stranami, a preto je tá demokracia pokrivená a preto vidíme, ako tu 76, 77 ľudí poctivo vždy zahlasuje za zmeny v Trestnom poriadku, ktoré potrebuje napríklad obžalovaný Tibor Gašpar alebo iní, ktoré potrebujú ďalší obžalovaní a obvinení kamaráti, lebo proste eseročka. No ale to som už zašla priďaleko. Chcem sa vrátiť k tej zmesi zákonov, o ktorej sa bavíme v tejto našej spojenej rozprave. Okrem referenda, kde si naozaj myslím, že je nedôstojné aj práve preto, že máte predsedu ústavnoprávneho výboru, aby ste takýmto spôsobom prichádzali s touto debatou. Kľudne ste s tým mali prísť ako s návrhom, ktorý prinesiete. Prejdeme ho v prvom čítaní. Ak nazbierate dosť hlasov, pôjdeme do druhého čítania. Tá debata mala byť naozaj len o tomto návrhu, ktorý je zásadný. A vtedy by som ju považovala za relevantnú, vtedy by som ju považovala za naozaj nejaký úmysel, ktorý by prevyšoval len nejakú politickú agitáciu, ale vy to tak nerobíte a naozaj neviem si predstaviť menšiu stavbu pozmeňujúcim návrhom, ale budiž. Neviem, či tu sedí pán predseda ústavnoprávneho výboru. Asi nie. Asi tiež sa na to nedokáže pozerať, ako mnohí iní právnici, čo tu sedia. Ale chcela som sa ešte vyjadriť k jednej veci. Jedna vec, ktorá by tu mala zaznieť, sa týka aj mestských častí v Košiciach, aj mestských častí v Bratislave, týka sa aj toho právneho názoru, ktorý má momentálne verejný ochranca práv. Zvádzame o tom diskusiu aj u nás v klube. Myslím si, že je dobré, že sa tá debata otvorila, ale zároveň bola som súčasťou debaty ľudí, ktorí mali rôzne názory na túto problematiku a padli tam podľa mňa veľmi zásadné argumenty, ktoré by som rada aj tu v pléne pomenovala. Keď sa bavíme o tom, na čo upozornil pán verejný ochranca práv. Napríklad v kontexte vyšších územných celkov, že trebárs my sme z okresu Levoča, kde máme troch poslancov. A vlastne na ten počet obyvateľov je to možno viac poslancov, ako má trebárs okres Poprad. Keď to budeme čiste dávať len na čísla toho, kto reprezentuje, koľko voličov. Ale v skutočnosti, ak by sme chceli ísť úplne číselne, striktne, bez ohľadu na to, aby sme poznali tie súvislosti v tých daných regiónoch, tak, keď sa pozrieme napríklad na Košický kraj, tak taký okres Medzilaborce, keby sme išli čiste len po tých číslach voličov, aby rovnaký počet voličov reprezentoval vlastne jeden mandát, tak okres Medzilaborce by sme museli spojiť s okresom Michalovce, čo považujem za veľmi zlé riešenie. A vlastne, čo by to v praxi znamenalo, že už nikdy by... No nie, to hovorím, že to by bolo veľmi zlé. Prepáčte, Sobrance som myslela. Sobrance, že by sme Sobrance museli spojiť s Michalovcami, tak takto prebiehala tá debata. Čo by však znamenalo v konečnom dôsledku, že tie Sobrance by prišli o politické zastúpenie a práve tie regióny, ktorým by hrozilo, že by prišli o to politické zastúpenie, to sú tie najmenšie jednotky, napríklad ako Sobrance v Košickom kraji alebo Medzilaborce v samotnom Prešovskom kraji alebo Levoča v Prešovskom kraji. Ak by sme išli striktne matematicky tak, ako to hovorí verejný ochranca práv, práve tieto regióny, ktoré sú najmenšie a majú najmenej ekonomicky rozvinuté územie, by na to najviac doplatili, pretože v našom záujme by malo byť, aby tieto aj malé okresy jednoducho mali politické zastúpenie, napríklad vo vyššom územnom celku silné politické zastúpenie. Rovnako si myslím, že tak akoby v rámci tých mestských častí, o ktorých sa bavíme, bolo dobré a je na prínos, keď aj menšia mestská časť má svoje zastúpenie v rámci toho miestneho parlamentu, čiže obecného zastupiteľstva, pretože práve toto je šanca, ako dostať tie informácie z toho konkrétneho miesta vlastne k tomu zdroju moci. Ja som sa pozrela aj na to, ako to vyzerá v zahraničí, kde často ten systém je upravený práve číselne, ako to navrhuje pán verejný ochranca práv. A toto sú práve tie argumenty, ktoré často zaznievajú, že tá najväčšia krivda, ktorá sa spácha na týchto regiónoch, je tá, že tie prostriedky sú tam potom distribuované úplne najmenej, keď tam nemajú svojho zástupcu. Že aj ten zástupca v rámci nejakého rozdeľovania moci je práve tým kanálom, cez ktorý dokáže vybojovať nejaké, napríklad, peniaze na opravu chodníkov, na opravu ciest. A keď tam nesedí, keď tam jednoducho ten malý okres toho zástupcu nemá, tak potom na to ten okres dopláca. Čiže toto boli podľa mňa zaujímavé argumenty, ktoré zazneli práve z tých malých regiónov pri debate, ktorú som mala. Ja si na to názor tvorím. Myslím si, že je dôležité nájsť nejaký kompromis. Pre mňa problematika napríklad mestských častí Košice je naozaj niečo, čo si myslím, že by nemalo byť politickým rozhodnutím, ale mala by tá verejná diskusia v rámci Košíc prebehnúť oveľa podrobnejšie, než sme dovolili tu v parlamente takým tým vulgárnym spôsobom, ako sa tento zákon mení. Ale som presvedčená, že toto je niečo, čo je dobré, že o tom diskutujeme, že je dobré, že tu prichádzajú návrhy, ako to riešiť, ale nemali by sme túto debatu zjednodušovať len na steny parlamentu alebo tých, ktorí momentálne sú pri moci, ale naozaj mali by sme sa pozrieť aj do tých živých diskusií, ktoré sú vyprovokované touto zmenou, ktoré vyvolávajú strach v obyvateľoch najrôznejších a najcitlivejších podľa mňa území Slovenska, ktoré sú ekonomicky poddimenzované, možno aj personálne poddimenzované. A boja sa, že ostanú jednoducho mimo toho zdroja moci bez možnosti obhajovať svoje záujmy. Takže toľko z mojej strany a teším sa na diskusiu. Ďakujem. Pani poslankyňa Plaváková s